Na temelju članka 11. stavka 5. Zakona o zdravstvenoj zaštiti („Narodne novine“ br. 100/18, 125/19, 147/20, 119/22, 156/22, 33/23 i 36/24) i 40. Statuta Grada Koprivnice („Glasnik Grada Koprivnice“ broj: 4/09, 1/12, 1/13, 3/13, - pročišćeni tekst, 1/18, 2/20 i 1/21) Gradsko vijeće Grada Koprivnice na sjednici održanoj - 2024. godine, donijelo je

**ODLUKU**

**o sufinanciranju troškova medicinski pomognute oplodnje**

**Članak 1.**

Odlukom o sufinanciranju troškova medicinski pomognute oplodnje (u daljnjem tekstu: Odluka) utvrđuju se uvjeti, iznos i način ostvarivanja prava na sufinanciranje troškova postupka medicinski pomognute oplodnje koje osigurava Grad Koprivnica.

**Članak 2**.

Medicinski pomognuta oplodnja provodi se uz odgovarajuću primjenu medicinskih postupaka koji su utvrđeni zakonom koji regulira medicinski pomognutu oplodnju.

**Članak 3.**

Troškovi koji se financiraju temeljem ove Odluke odnose se na troškove koji su nastali provedbom postupka iz članka 2. ove Odluke te se, odnose prvenstveno na troškove usluge provedenog postupka medicinski pomognute oplodnje prema tarifi ovlaštene zdravstvene ustanove, troškove liječničkih pregleda od strane specijalista ginekologije, troškove propisanih lijekova te druge troškove vezane uz provedbu postupka medicinski pomognute oplodnje.

**Članak 4.**

Pravo na sufinanciranje troškova medicinski pomognute oplodnje iz članka 3. ove Odluke pripada korisnicama koji ostvaruju pravo na medicinski pomognutu oplodnju sukladno Zakonu o medicinski pomognutoj oplodnji („Narodne novine“ broj 86/12), te koji ispunjavaju sljedeće uvjete:

* da podnositelj zahtjeva i njegov bračni ili izvanbračni drug imaju prijavljeno prebivalište na području Grada Koprivnice te,
* da se u ovlaštenoj zdravstvenoj ustanovi u Republici Hrvatskoj ili inozemstvu provodi/proveo postupak medicinski pomognute oplodnje.

Iznimno od stavka 1., podstavka 1. ovog članka pravo na sufinanciranje troškova medicinski pomognute oplodnje temeljem ove Odluke ima i podnositelj zahtjeva koji ima prebivalište na području Grada Koprivnice, a njegov bračni ili izvanbračni drug ima prijavljeno boravište na području Grada Koprivnice, uz uvjet da kao porezni obveznik ima utvrđenu mjesnu određenost prema uobičajenom boravku, odnosno Grad Koprivnicu.

**Članak 5.**

Tijekom jedne kalendarske godine Grad Koprivnica će sufinancirati 50% troškova medicinski pomognute oplodnje iz članka 3. ove Odluke, a najviše do 4.000,00 EUR, pod uvjetom da se postupak ne provodi na teret Hrvatskog zavoda za zdravstveno osiguranje (u daljnjem tekstu: HZZO).

**Članak 6.**

Pravo na sufinanciranje troškova medicinski pomognute oplodnje može se ostvariti najviše za dva pokušaja tijekom jedne kalendarske godine.

**Članak 7.**

Pravo na sufinanciranje troškova medicinski pomognute oplodnje temeljem ove Odluke može se ostvariti podnošenjem zahtjeva Upravnom odjelu Grada Koprivnice nadležnom za društvene djelatnosti.

Uz zahtjev je potrebno priložiti sljedeću dokumentaciju:

* presliku valjane osobne iskaznice ili uvjerenje o prebivalištu ili drugu valjanu potvrdu o prebivalištu (ne starije od 6 mjeseci) korisnika prava na medicinski pomognutu oplodnju na području Grada Koprivnice,
* dokaz o boravištu (ako je primjenjivo),
* obrazac PK nadležne službe za utvrđivanje poreza na dohodak, za bračnog ili izvanbračnog druga koji na području Grada Koprivnice ima prijavljen boravak,
* medicinsku dokumentaciju o provedenom postupku medicinski pomognute oplodnje,
* potpisnu izjavu kojom potvrđuje da postupak nije proveden na teret HZZO-a ili drugih izvora, te istinitost podataka navedenih u priloženim dokumentima i podnesenom zahtjevu,
* računi troškova vezani uz proveden postupak medicinski pomognute oplodnje izdanih od ovlaštenih zdravstvenih institucija, ljekarne ili ovlaštenog liječnika specijalista ginekologije.

**Članak 8.**

Sufinanciranje troškova medicinski pomognute oplodnje, kako je utvrđeno ovom Odlukom, provodit će se sukladno osiguranim sredstvima u proračunu Grada Koprivnice.

**Članak 9.**

Novčani iznos iz članka 5. ove Odluke isplaćivat će se ne račun podnositelja zahtjeva temeljem sklopljenog ugovora kojim će se urediti međusobna prava i obveze ugovornih strana.

**Članak 10.**

Pravo na sufinanciranje troškove medicinski pomognute oplodnje može se ostvariti za postupke koji su započeti unazad 1 (jedne) godine od stupanja na snagu ove Odluke.

**Članak 11.**

Ova Odluka će stupiti na snagu osmog od dana objave u "Glasniku Grada Koprivnice".

GRADSKO VIJEĆE   
GRADA KOPRIVNICE

KLASA: 550-01/24-01/0006

URBROJ:

Koprivnica,

PREDSJEDNIK:

Ivan Pal, prof.

**Obrazloženje**

1. **Zakonska osnova**

Pravna osnova za donošenje Odluke o sufinanciranju troškova medicinski pomognute oplodnje (u daljnjem tekstu: „Odluke“) sadržana je u odredbi članka 11. stavka 5. Zakona o zdravstvenoj zaštiti („Narodne novine“ br. 100/18, 125/19, 147/20, 119/22, 156/22, 33/23 i 36/24) kojim je uređeno osiguravanje sredstava za zdravstvenu zaštitu i člankom 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 – pročišćeni tekst i 1/18, 2/20 i 1/21) kojim je utvrđena nadležnost Gradskog vijeća Grada Koprivnice za donošenje općih akata.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Odlukom se utvrđuju uvjeti, iznos i način ostvarivanja prava na sufinanciranje troškova postupka medicinski pomognute oplodnje koje osigurava Grad Koprivnica.

Člankom 1. utvrđuje se što se propisuje Odlukom.

Člankom 2. propisano je kako se provodi medicinski pomognuta oplodnja.

Člankom 3. propisani su troškovi koji se financiraju temeljem Odluke.

Člankom 4. propisano je tko i pod kojim uvjetima može ostvariti pravo na sufinanciranje troškova medicinski pomognute oplodnje.

Člankom 5. propisan je iznos sufinanciranja troškova medicinski pomognute oplodnje.

Člankom 6. propisan je broj pokušaja za koji se može ostvariti pravo na sufinanciranje troškova medicinski pomognute oplodnje.

Člankom 7. propisana je dokumentacija koju je korisnik prava na medicinski pomognutu oplodnju dužan dostaviti prilikom podnošenja zahtjeva Upravnom odjelu Grada Koprivnice nadležnom za društvene djelatnosti.

Člankom 8. propisano je tko osigurava sredstva za sufinanciranje troškova medicinski pomognute oplodnje.

Člankom 9. propisano je da će se novčani iznos isplaćivati na račun podnositelja zahtjeva temeljem sklopljenog ugovora.

Člankom 10. propisano je razdoblje unutar kojeg se može ostvariti pravo na sufinanciranje troškova medicinski pomognute oplodnje.

Člankom 11. propisuje gdje će se objaviti Odluka i kada stupa na snagu.

1. **Potrebna sredstva za provedbu akta**

Sredstva za provedbu Odluke planirana su u Proračunu Grada Koprivnice za 2024. godinu u sklopu aktivnosti A301532.

Slijedom navedenog, predlaže se Gradskom vijeću Grada Koprivnice donošenje Odluke o sufinanciranju troškova medicinski pomognute oplodnje.

Nositelj izrade: Predlagatelj:

Upravni odjel za društvene djelatnosti

PROČELNICA: GRADONAČELNIK:

Ana Mlinarić, dipl.soc.rad. Mišel Jakšić, dipl.oec.