Temeljem članka 17., stavka 1. Zakona o sustavu civilne zaštite („Narodne novine“, broj 82/15, 118/18, 31/20, 20/21, 114/22), članka 52. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 66/21) te članka 40. Statuta Grada Koprivnice („Glasnik Grada Koprivnice“, broj 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na svojoj 17. sjednici, održanoj 18.12.2023. godine, donosi

**PLAN RAZVOJA**

**sustava civilne zaštite na području Grada Koprivnice za 2024. godinu**

**s trogodišnjim financijskim učincima**

**1. UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Grad Koprivnica obavezan je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Člankom 17. stavak 1. Zakona o sustavu civilne zaštite („Narodne novine“, broj 82/15, 118/18, 31/20, 114/22; u daljnjem tekstu: *Zakon*), definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja i **godišnji plan razvoja sustava civilne zaštite s financijskim učincima za trogodišnje razdoblje** te smjernice za organizaciju i razvoj sustava koje se razmatraju i usvajaju svake četiri godine.

**2. PLANSKI DOKUMENTI**

Popis planskih dokumenata i odluka u području civilne zaštite, koje je Grad Koprivnica obavezan izraditi i usvojiti u 2024. godini naveden je u sljedećoj tablici.

**Tablica 1. Popis planskih dokumenata i odluka za izradu u 2024. godini**

| **NAZIV DOKUMENTA** | **ROK IZRADE** | **DONOSI** |
| --- | --- | --- |
| Usklađivanje Procjene rizika od velikih nesreća | Rujan, 2024. | Gradsko vijeće |
| Plan djelovanja civilne zaštite | Prosinac 2024. | Gradonačelnik |
| Odluka o povjerenicima civilne zaštite i njihovim zamjenicima | Prosinac 2024. | Gradonačelnik |
| Odluka o imenovanju koordinatora na lokaciji | Studeni 2024. | Načelnik stožera civilne zaštite |
| Odluka o određivanju pravnih osoba od interesa za sustav civilne zaštite | Studeni 2024. | Gradsko vijeće |
| Analiza stanja sustava civilne zaštite za 2024. godinu | Prosinac 2024. | Gradsko vijeće |
| Godišnji plan razvoja sustava civilne zaštite za 2025. godinu | Prosinac 2024. | Gradsko vijeće |
| Plan vježbi civilne zaštite za 2025. | Prosinac 2024. | Gradonačelnik |

|  |  |  |
| --- | --- | --- |
| Izrada elaborata za vježbu civilne zaštite | 30 dana prije održavanja vježbe | Gradonačelnik |

**2.1. VOĐENJE I AŽURIRANJE BAZE PODATAKA O PRIPADNICIMA, SPOSOBNOSTIMA I RESURSIMA OPERATIVNIH SNAGA SUSTAVA CIVILNE ZAŠTITE**

Grad Koprivnica sukladno Pravilniku o vođenju evidencije pripadnika operativnih snaga sustava civilne zaštite („Narodne novine“, broj 75/16), osigurava uvjete za vođenje i ažuriranje baze podataka o pripadnicima, sposobnostima i resursima operativnih snaga sustava civilne zaštite.

Evidencija se ustrojava i kontinuirano ažurira za:

* članove Stožera civilne zaštite,
* povjerenike civilne zaštite i njihove zamjenike,
* koordinatore na lokaciji,
* pravne osobe od interesa za sustav civilne zaštite.

Grad Koprivnica dužan je podatke o vrstama i broju pripadnika operativnih snaga zaprimljene od strane operativnih snaga i podatke koje su u obvezi izraditi samostalno dostaviti Koprivničko-križevačkoj županiji.

*Nositelj i izrađivač*: Grad Koprivnica

*Rok dostave podataka*: prema roku određenom od strane Koprivničko-križevačke županije

Kontakt podatke operativnih snaga sustava civilne zaštite (adrese, fiksni i mobilni telefonski brojevi) u planskim dokumentima potrebno je kontinuirano ažurirati.

**3. OPERATIVNE SNAGE SUSTAVA CIVILNE ZAŠTITE**

Mjere i aktivnosti u sustavu civilne zaštite na području Grada Koprivnice provode sljedeće operativne snage sustava civilne zaštite:

* Stožer civilne zaštite Grada Koprivnice,
* Vatrogasna zajednica Grada Koprivnice,
* Javna vatrogasna postrojba Grada Koprivnice,
* Gradsko društvo Crvenog križa Koprivnica,
* HGSS – Stanica Koprivnica,
* povjerenici civilne zaštite i njihovi zamjenici,
* koordinatori na lokaciji,
* pravne osobe u sustavu civilne zaštite,
* udruge.

**3.1. STOŽER CIVILNE ZAŠTITE**

Stožer civilne zaštite Grada Koprivnice osnovan je Odlukom gradonačelnika o osnivanju i imenovanju načelnika, zamjenika načelnika i članova Stožera civilne zaštite Grada Koprivnice (KLASA: 080-01/21-01/0007, URBROJ: 2137/01-03/2-21-19, od 14. lipnja 2021. godine).

Stožer civilne zaštite Grada Koprivnice sastoji se od načelnice Stožera, zamjenika načelnice Stožera i 12 članova.

Za članove Stožera civilne zaštite Grada Koprivnice koji se nisu osposobili sukladno Zakonu potrebno je provesti osposobljavanje.

*Nositelj*: MUP – Ravnateljstvo civilne zaštite

*Rok izvršenja*: U roku od godinu dana od imenovanja

**3.2. OPERATIVNE SNAGE VATROGASTVA**

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva.

Na području Grada Koprivnice djeluje Vatrogasna zajednica Grada Koprivnice.

U Vatrogasnu zajednicu Grada Koprivnice uključena je Javna vatrogasna postrojba Grada Koprivnice te dobrovoljna vatrogasna društva: Koprivnica, Bakovčica, Draganovec, Jagnjedovec, Reka, Starigrad, Herešin i Štaglinec te industrijska dobrovoljna vatrogasna društva: IDVD Željezničar, IDVD Bilokalnik i IDVD Podravka.

Planirane značajnije aktivnosti za 2024. godinu, koje su vezane uz zaštitu i spašavanje – osposobljavanje i dr. su sljedeće:

**Tablica 2. Plan aktivnosti u 2024. godinu VZ Grada Koprivnice**

|  |  |  |
| --- | --- | --- |
| **Dobrovoljno vatrogasno društvo** | **Plan značajnijih aktivnosti za 2024. godinu (vezane uz zaštitu i spašavanje – osposobljavanje i dr.)** | **Vrijeme planiranih aktivnosti** |
| **DVD Koprivnica** | Sudjelovanje na vatrogasnim vježbama na području VZG – a te organizacija iste, | 5. mjesec – Mjesec zaštite od požara |
| Osposobljavanje operativnih članova društva za zvanja i specijalnosti | Kroz cijelu 2024. godinu |
| **DVD Bakovčica** | Pripravnost i spremnost na odgovor za sve vremenske katastrofe i nepogode | Kroz cijelu 2024. godinu |
| Osposobljavanje i edukacija članova |
| **DVD Draganovec** | Obrana od poplava i ostalih prirodnih katastrofa | Kroz cijelu 2024. godinu |
| **DVD Reka** | Obrana od požara, poplava te ostalih prirodnih katastrofa i ostale preventivne aktivnosti | Kroz cijelu 2024. godinu |
| Osposobljavanje i usavršavanje operativnih članova |
| **DVD Starigrad** | Školovanje vatrogasnih kadrova | Kroz cijelu 2024. godinu |
| Vježba „Starigrad 2024“ |
| Rad i osposobljavanje članstva sa novom opremom |
| Dežurstva |
| Liječnički pregledi |
| **DVD Herešin** | Redovno školovanje kadrova | Kroz cijelu 2024. godinu |
| Sudjelovanje na pokaznim vježbama |
| Sudjelovanje na gradskom vatrogasnom natjecanju |
| Pasivna dežurstva tijekom žetvene sezone |
| **DVD Štaglinec** | Osposobljavanje članova za vatrogasna zvanja | Kroz cijelu 2024. godinu |
| **IDVD Željezničar** | Sudjelovanje na svim aktivnostima koje provodi VZG | Kroz cijelu 2024. godinu |
| Osposobljavanje članova za viša zvanja |
| Preventivno djelovanje tokom cijele godine |
| **IDVD Bilokalnik** | Osposobljavanje prema potrebama IDVD -a | Kroz cijelu 2024. godinu |
| Vježba evakuacije i požarna vježba |
| **IDVD Podravka** | Edukacija članova | Kroz cijelu 2024. godinu |
| Preventivne aktivnosti u krugu djelovanja DVD – a Podravka |

**3.3. OPERATIVNE SNAGE HRVATSKOG CRVENOG KRIŽA**

GDCK Koprivnica nastavit će se pripremama za djelovanje u katastrofama i izvanrednim situacijama. Nastavit će se edukacije instruktora interventnog tima, te osposobljavanje sadašnjih volontera u Gradskom interventnom timu i novih članova interventnog tima GDCK Koprivnica te daljnje opremanje članova tima sukladno potrebama i osiguranim sredstvima. Posebno se računa na angažman više volontera na područjima općina. Za nove članove, volontere, ponovno će se organizirati tečaj, a svaki član interventnog tima usvojit će osnovna znanja iz prve pomoći, psihosocijalne podrške, sigurnosti i samozaštite te komunikacije. Zatim će se i sadašnji i novi volonteri, prema vlastitim mogućnostima i željama, specijalizirati iz nekog od područja: prve pomoći (napredna obuka), procjene situacije, poslova službe traženja, organizacije prihvata i smještaja ili osiguranja pitke vode i minimalnih higijenskih uvjeta, što i jest uloga Crvenog križa u sustavu zaštite i spašavanja. GDCK Koprivnica nastavit će s informiranjem građana o pripremama za izvanredne situacije u vidu Ruksaka za krizne situacije, kao i s popunjavanjem potrebne opreme i zaliha za izvanredne situacije. U cilju kvalitetne spremnosti i dostupnosti potrebne opreme za izvanredne situacije, GDCK Koprivnica je riješilo problem nedostatka skladišnog prostora za smještaj opreme i zaliha za izvanredne situacije, preseljenjem u novu zgradu koja se između ostalog sastoji od velikog skladišnog prostora.

Uloga Crvenog križa u sustavu Zaštite i spašavanja podrazumijeva sljedeće poslove:

* Organizacija prihvata i smještaj stradalih,
* Psihosocijalna pomoć i podrška stradalima,
* Služba traženja – obnavljane obiteljskih veza (evidencija i ured za informiranje) – sukladno posebnim zadaćama i ovlastima Službe traženja kao dijela međunarodne mreže, Strategiji obnavljanja obiteljskih veza i sukladno Pravilniku o službi traženja HCK,
* Prva pomoć kao nadopuna stručnim medicinskim ekipama,
* Prijem i raspodjela humanitarne pomoći,
* Osiguranje pitke vode.

U slučaju velikih incidenata i katastrofa na koje lokalna zajednica ne može adekvatno odgovoriti, educirani interventni timovi i raspoloživa oprema se mobiliziraju iz drugih društava i nacionalnog društva Hrvatskog Crvenog križa i šalju u pomoć na pogođeno područje.

**3.4. OPERATIVNE SNAGE HRVATSKE GORSKE SLUŽBE SPAŠAVANJA**

Program aktivnosti Hrvatske gorske službe spašavanja – Stanice Koprivnica u 2024. godini:

* Osnovni tečaj skijanja,
* Osnovni tečaj alpinističkih tehnika,
* Osnovna obuka: osnovni tečaj (3 suradnika), tečaj zimske tehnike spašavanja (3 pripadnika), tečaj ljetne tehnike spašavanja (5 članova), tečaj speleološkog spašavanja (2 člana),
* Specijalistička obuka: obuka za letače spašavatelje (helikoptersko spašavanje), obuka za voditelja potrage (2 člana), obuka potražnih pasa i njihovih vodiča, spašavanje s divlje vode i poplava (5 članova), ispit za voditelja brodice, napredna obuka iz medicine spašavanja (3 člana), tečajevi vožnje u specifičnim uvjetima, tečajevi Odjela bespilotnih sustava,
* Školovanje instruktorskog kadra,
* Vježbe koje organizira HGSS – vježbe zimske tehnike spašavanja, vježbe ljetne tehnike spašavanja, vježbe speleološkog spašavanja, obuke iz prve pomoći, vježbe za letače spašavatelje, vježbe portage, vježbe spašavanja s divlje vode i poplave, takmičenje pripadnika HGSS-a u pružanju prve pomoći i vožnje akcije,
* Vježbe koje organizira HGSS Koprivnica – vježbe portage, vježbe ljetne tehnike, vježbe zimskih tehnika, divlje vode, spašavanje s visokih objekata.

**3.5. POVJERENICI CIVILNE ZAŠTITE I NJIHOVI ZAMJENICI**

Odlukom gradonačelnika Grada Koprivnice o povjerenicima civilne zaštite Grada Koprivnice i njihovim zamjenicima (KLASA: 810-01/19-01/0001, URBROJ: 2137/01-03/8-19-2, od 7. siječnja 2019. godine), za područje Grada Koprivnice imenovano je 52 povjerenika civilne zaštite i 52 zamjenika povjerenika civilne zaštite po mjesnim odborima.

Povjerenike civilne zaštite i njihove zamjenike u 2024. godini potrebno je:

* izrada mobilizacijskih dokumenata

*Nositelj*: Grad Koprivnica

*Izvršitelj*: načelnica Stožera civilne zaštite i zamjenik načelnice Stožera civilne zaštite

*Rok*: lipanj 2024. godine

* izvršiti osposobljavanje

*Nositelj*: Grad Koprivnica

*Izvršitelj*: MUP – Ravnateljstvo civilne zaštite, javna ustanova ili druga pravna osoba koja ima ovlaštenje za provođenje osposobljavanja.

*Rok*: prosinac 2024. godine

**3.6. KOORDINATORI NA LOKACIJI**

Odlukom načelnice Stožera civilne zaštite o imenovanju koordinatora na lokaciji Grada Koprivnice (KLASA: 810-01/20-01/0012, URBROJ: 2137/01-03/2-21-3, od 1. listopada 2021. godine) te Odlukom o izmjenama Odluke o imenovanju koordinatora na lokaciji (KLASA: 810-01/20-01/0012, URBROJ: 2137-1-03-02/4-22-5, od 8. lipnja 2022. godine), imenovani su koordinatori na lokaciji koji će u slučaju velike nesreće i katastrofe koordinirati aktivnostima operativnih snaga sustava civilne zaštite na mjestu intervencije na području Grada Koprivnice.

Na temelju članka 35. Zakona o sustavu civilne zaštite („Narodne novine“, broj 82/15, 118/18 i 31/20), a sukladno odredbama Odluke o donošenju Procjene rizika od velikih nesreća za Grad Koprivnicu („Glasnik Grada Koprivnice“, broj 7/21), načelnica Stožera civilne zaštite Grada Koprivnice donijela je Odluku o izmjeni Odluke o imenovanju koordinatora na lokaciji Grada Koprivnice (KLASA: 810-01/20-01/0012, URBROJ: 2137-1-03-02/3-23-6, od 19. rujna 2023. i KLASA: 810-01/20-01/0012, URBROJ: 2137-1-03-02/3-23-7, od 19. listopada 2023.)

Kontakt podatke potencijalnih koordinatora na lokaciji Grada Koprivnice potrebno je kontinuirano ažurirati u Planu djelovanja civilne zaštite.

*Nositelj*: Grad Koprivnica

*Izvršitelj*: Gradonačelnik Grada Koprivnice

*Rok*: prosinac 2024. godine

**3.7. PRAVNE OSOBE OD INTERESA ZA SUSTAV CIVILNE ZAŠTITE**

Odlukom o određivanju pravnih osoba od interesa za sustav civilne zaštite na području Grada Koprivnice (KLASA: 810-01/18-01/0001, URBROJ: 2137/01-03/8-18-35, od 11. rujna 2018. godine), određene su sljedeće pravne osobe s ciljem priprema i sudjelovanja u otklanjanju posljedica katastrofa i velikih nesreća:

* Koming d.o.o., Pavelinska 38, Koprivnica,
* Gradsko komunalno poduzeće Komunalac d.o.o., Mosna ulica 15, Koprivnica,
* Koprivničke vode d.o.o., Mosna ulica 15A, Koprivnica,
* Koprivnica plin – distribucija plina d.o.o., Mosna ulica 15A, Koprivnica,
* Zajednica tehničke kulture, Trg mladosti 1A, Koprivnica,
* Hrvatsko Planinarsko društvo „Bilo“ Koprivnica, Augusta Šenoe 1, Koprivnica.

Sukladno Pravilniku o nositeljima, sadržaju i postupcima izrade planskih dokumenata u civilnoj zaštite te načinu informiranja javnosti u postupku njihovog donošenja („Narodne novine“, broj 66/21), pravne osobe koje su Odlukom Gradskog vijeća određene od interesa za sustav civilne zaštite dužne su izraditi Operativni plan civilne zaštite. Operativnim planom pravne osobe razrađuju tko će provesti zadaće, kada, prije, za vrijeme ili neposredno nakon velike nesreće i katastrofe, s kojim resursima te tko je za organiziranje snaga i provođenje zadaća odgovoran.

Pravna osoba od interesa za sustav civilne zaštite dužna je MUP – Ravnateljstvu civilne zaštite i Gradu Koprivnici bez naknade dostavljati podatke potrebne za izradu Procjene rizika od velikih nesreća i Plana djelovanja civilne zaštite.

*Rok*: kontinuirano tijekom 2024. godine.

**3.8. UDRUGE**

Udruge koje nemaju javne ovlasti, a od interesa su za sustav civilne zaštite (npr. kinološke djelatnosti, podvodne djelatnosti, radio-komunikacijske, zrakoplovne i druge tehničke djelatnosti), pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite, svojim sposobnostima nadopunjuju sposobnosti temeljnih operativnih snaga te se uključuju u provođenje mjera i aktivnosti sustava civilne zaštite sukladno odredbama *Zakona* i planu djelovanja civilne zaštite jedinice lokalne samouprave.

Udruge imaju obavezu dostaviti Gradu Koprivnici sljedeće: kontakt podatke o odgovornoj osobi, broj operativnih članova, podatke o raspoloživim materijalno-tehničkim sredstvima i spremnosti za operativno djelovanje.

*Rok*: kontinuirano tijekom 2024. godine.

**4. SUSTAV UZBUNJIVANJA GRAĐANA**

U organizaciji civilne zaštite na području Grada Koprivnice, pored ostalih subjekata, telekomunikacijska podrška, odnosno sustav veza u kriznim situacijama, pokazao se vrlo bitnim čimbenikom kvalitetnog sustava civilne zaštite, stoga je potrebno:

* nastaviti rad na unaprjeđenju sustava uzbunjivanja stanovništva u slučaju velikih nesreća i katastrofa,
* provjeriti čujnost sirena na području Grada Koprivnice.

Izvršitelji: Operateri (vlasnici objekata s opasnim tvarima), MUP, VZG Koprivnice i Grad Koprivnica.

**5. FINANCIRANJE SUSTAVA CIVILNE ZAŠTITE**

Sukladno *Zakonu*, izvršno tijelo jedinice lokalne samouprave odgovorno je za osnivanje, razvoj i financiranje, opremanje, osposobljavanje i uvježbavanje operativnih snaga.

Prema tome, u Proračunu Grada Koprivnice za 2024. godinu, u skladu s ostalim posebnim propisima, implementirat će se sljedeće stavke:

**Tablica 3. Financijska sredstva predviđena za provođenja zadaća civilne zaštite za trogodišnje razdoblje**

|  |  |  |  |
| --- | --- | --- | --- |
| NOSITELJ KORIŠTENJA FINANCIJSKIH SREDSTAVA IZ PRORAČUNA | VISINA PLANIRANIH SREDSTAVA ZA 2024. GODINU S PROJEKCIJOM ZA 2025. I 2026. GODINU | | |
| 2024. | 2025. | 2026. |
| Vatrogastvo | 2.357.442,00 | 2.357.442,00 | 2.357.442,00 |
| GDCK Koprivnica | 84.086,00 | 84.086,00 | 84.086,00 |
| HGSS – Stanica Koprivnica | 7.500,00 | 7.500,00 | 7.500,00 |
| Udruge | 27.000,00 | 27.000,00 | 27.000,00 |
| Civilna zaštita | 13.200,00 | 13.200,00 | 13.200,00 |
| UKUPNO | 2.489.228,00 | 2.489.228,00 | 2.489.228,00 |

|  |  |  |  |
| --- | --- | --- | --- |
| NOSITELJ KORIŠTENJA FINANCIJSKIH SREDSTAVA IZ PRORAČUNA | VISINA PLANIRANIH SREDSTAVA ZA 2024. GODINU S PROJEKCIJOM ZA 2025. I 2026. GODINU | | |
| 2024. | 2025. | 2026. |
| Vatrogastvo | 2.357.442,00 | 2.357.442,00 | 2.357.442,00 |
| GDCK Koprivnica | 84.086,00 | 84.086,00 | 84.086,00 |
| HGSS – Stanica Koprivnica | 7.500,00 | 7.500,00 | 7.500,00 |
| Udruge | 27.000,00 | 27.000,00 | 27.000,00 |
| Civilna zaštita | 13.200,00 | 13.200,00 | 13.200,00 |
| UKUPNO | 2.489.228,00 | 2.489.228,00 | 2.489.228,00 |

**6. ZAKLJUČAK**

Donošenjem *Zakona* i zakonskih akata proizlaze zadaće i okvirna dinamika provođenja poslova u sustavu civilne zaštite Grada Koprivnice.

U 2024. godini pokazuje se potrebnim nastaviti aktivni rad u usklađenju i unaprjeđenju sustava civilne zaštite Grada Koprivnice i to posebice sljedećim aktivnostima:

* ažuriranjem postojećih planskih dokumenata,
* osposobljavanjem i opremanjem operativnih snaga sustava civilne zaštite,
* ažuriranjem podataka o operativnim snagama u sustavu civilne zaštite,
* osiguravanjem planiranih proračunskih sredstva za organizaciju i razvoj sustava civilne zaštite.

GRADSKO VIJEĆE

GRADA KOPRIVNICE

KLASA: 240-01/23-01/0003

URBROJ: 2137-1-03-02/3-23-5

Koprivnica, 18.12.2023.

PREDSJEDNIK:

Ivan Pal, prof.